|  |
| --- |
| Корпоративни комуникации |
| А1 България |
| 0882 201 218 |
| http://www.а1.bg |
| http://www.facebook.com/A1Bulgaria |

София,

15.10.2025 г.

**„По-добри онлайн“: нова интерактивна игра учи децата на безопасност в интернет**

* *А1 и Центърът за безопасен интернет стартират нов сезон на обученията по онлайн грамотност.*
* *Вълнуваща 3D escape игра постая учениците в реални дигитални ситуации.*
* *Учителите могат да се регистрират безплатно в обучителен уебинар със своите класове и да участват за награди.*

А1 България и Центърът за безопасен интернет (част от Асоциация Родители) дават старт на новия сезон на програмата за безопасното поведение онлайн. Тази година инициативата се развива в нов, още по-ангажиращ формат - [3D escape игра „По-добри онлайн“](https://holonet.world/betteronline/).

Играта е създадена специално за часовете по дигитална грамотност и безопасност. Учениците попадат в интерактивни ситуации от реалния дигитален свят, а учителите работят по методология, която стимулира дискусия, критично мислене и осъзнат избор. Така младите хора могат да изпробват своята отговорност и реакции в контролирана среда, докато се забавляват.

„В А1 вярваме, че технологиите трябва да служат на хората. С инициативи като „По-добри онлайн“ помагаме на децата и младежите да се възползват от възможностите на дигиталния свят по безопасен и отговорен начин,“ допълва **Илияна Захариева**, директор „Корпоративни комуникации“ в А1 България.

„Нашата мисия е децата да се чувстват сигурни и уверени онлайн. Сега чрез игра им даваме възможност не просто да чуят за рисковете, а да ги преживеят в безопасна, контролирана среда в училище и да научат как да реагират адекватно,“ споделя **Яна** Алексиева, изпълнителен директор на Центъра за безопасен интернет.

Играта е адаптирана за ученици от 5.–7. клас и от 8.–12. клас и е подходяща за часовете на класа или по информационни технологии. Темите включват онлайн тормоз, общуване с непознати, групов натиск и лична отговорност. След игровата част следват дискусия и упражнения, които помагат на децата да формулират собствени правила за уважение и безопасност онлайн.

Участието е напълно безплатно, но изисква предварителна регистрация чрез [специалната онлайн форма.](https://forms.office.com/pages/responsepage.aspx?id=vcFuQNH3OEGVsux11K42yWwQH_NlMuBIlUj6AaNe1N5UMEZJRlUxQ0IzUUcwQTZTUTZYVzQ0WUZWVC4u&route=shorturl) За учителите е предвиден уебинар на 31 октомври от 15:00 часа, по време на който експертите на Центъра ще представят методологията и ще дадат насоки за прилагането ѝ в час.

Най-активните учители и училища могат да се състезават за технологични награди - победителите ще бъдат обявени в края на първия учебен срок.

С партньорства като това с Центъра за безопасен интернет, А1 продължава да инвестира в създаването на по-достъпна, отговорна и безопасна онлайн среда. Ежегодните инициативи, които помагат на децата да се чувстват уверени и защитени онлайн, са важна част от дългосрочната ангажираност на компанията към по-образовано дигитално поколение.

Повече информация, правилата за участие и формата за регистрация са достъпни на [страницата на програмата в сайта на Центъра](http://www.safenet.bg/po-dobri-onlajn-novi-interaktivni-uroczi-za-bezopasnost-onlajn).

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2024 г. A1 България отчита приходи от 820,9 млн. евро, а сравнимата EBITDA e 340,6 млн. евро.*

***A1 Group*** *е водещ телекомуникационен доставчик в Централна и Източна Европа с 30 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2024 година възлизат на 5,4 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*